title: Rialachán Tarmligthe (AE) 2021/629 ón gCoimisiún an 4 Samhain 2020 lena leasaítear Rialacháin Tharmligthe (AE) Uimh. 532/2014 agus (AE) Uimh. 1255/2014 lena bhforlíontar Rialachán (AE) Uimh. 223/2014 ó Pharlaimint na hEorpa agus ón gComhairle maidir leis an gCiste um Chabhair Eorpach do na Daoine is Díothaí, a mhéid a bhaineann leis na ceanglais íosta mhionsonraithe chun críoch iniúchóireachta agus leis na sonraí a thaifeadfar agus a stórálfar

text:
                  19.4.2021

                  GA

                  Iris Oifigiúil an Aontais Eorpaigh

                  L 132/4

         RIALACHÁN TARMLIGTHE (AE) 2021/629 ÓN gCOIMISIÚN
         an 4 Samhain 2020
         lena leasaítear Rialacháin Tharmligthe (AE) Uimh. 532/2014 agus (AE) Uimh. 1255/2014 lena bhforlíontar Rialachán (AE) Uimh. 223/2014 ó Pharlaimint na hEorpa agus ón gComhairle maidir leis an gCiste um Chabhair Eorpach do na Daoine is Díothaí, a mhéid a bhaineann leis na ceanglais íosta mhionsonraithe chun críoch iniúchóireachta agus leis na sonraí a thaifeadfar agus a stórálfar
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 223/2014 ó Pharlaimint na hEorpa agus ón gComhairle an 11 Márta 2014 maidir leis an gCiste um Chabhair Eorpach do na Daoine is Díothaí (1), agus go háirithe Airteagal 13(6) agus Airteagal 32(8) agus (9) de,
         De bharr an mhéid seo a leanas:

                     (1)

                     Le Rialachán (AE) Uimh. 223/2014, beidh an Coimisiún in ann gníomhartha tarmligthe a ghlacadh lena bhforlíontar a ghnéithe neamhriachtanacha maidir leis an gCiste um Chabhair Eorpach do na Daoine is Díothaí (“CCEDD”).

                     (2)

                     Le Rialachán Tarmligthe (AE) Uimh. 532/2014 ón gCoimisiún (2), déantar forlíonadh ar Rialachán (AE) Uimh. 223/2014, a mhéid a bhaineann leis na ceanglais íosta mhionsonraithe ar an rian iniúchóireachta agus le liosta na sonraí a dhéanfaidh an t-údarás bainistíochta a thaifeadadh agus a stóráil sa chóras maidir le gach oibríocht is gá chun faireachán, meastóireacht, bainistíocht airgeadais, fíorú agus iniúchadh a dhéanamh.

                     (3)

                     Le Rialachán Tarmligthe (AE) Uimh. 1255/2014 ón gCoimisiún (3), déantar forlíonadh ar Rialachán (AE) Uimh. 223/2014 trí inneachar na dtuarascálacha cur chun feidhme bliantúla agus deiridh a leagan síos, lena n-áirítear liosta na dtáscairí coiteanna.

                     (4)

                     Le Rialachán (AE) 2020/559 ó Pharlaimint na hEorpa agus ón gComhairle (4), leasaíodh Rialachán (AE) Uimh. 223/2014 a mhéid a bhaineann le bearta sonracha a thabhairt isteach chun dul i ngleic le ráig COVID-19. Go háirithe, le Rialachán (AE) 2020/559 tugadh isteach an fhéidearthacht do na Ballstáit bia nó cúnamh ábhartha bunúsach nó an dá rud a sholáthar do na daoine is díothaí go hindíreach, amhail trí dhearbháin, cártaí nó ionstraimí eile.

                     (5)

                     Baineann dúshláin shonracha cur chun feidhme le bia agus cúnamh ábhartha bunúsach a sholáthar go hindíreach trí dhearbháin, cártaí nó ionstraimí eile, i comparáid le cásanna ina soláthraítear an cúnamh sin go díreach do na daoine is díothaí. Is iomchuí, dá réir sin, foráil a dhéanamh maidir le forálacha sonracha le haghaidh na scéimeanna lena ndéantar cúnamh a sholáthar go díreach a mhéid a bhaineann leis na ceanglais íosta mhionsonraithe ar an rian iniúchóireachta, ar mhaithe le coigeartú a dhéanamh ar liosta na sonraí a dhéanfaidh an t-údarás bainistíochta a thaifeadadh agus a stóráil sa chóras maidir le gach oibríocht is gá chun faireachán, meastóireacht, bainistíocht airgeadais, fíorú agus iniúchadh a dhéanamh agus ar mhaithe le coigeartú a dhéanamh ar liosta na dtáscairí a thuairisceoidh an t-údarás bainistíochta.

                     (6)

                     Chun rioscaí neamhrialtachtaí agus calaoise níos airde a mhaolú i gcás ina soláthrófar bia nó cúnamh ábhartha bunúsach nó an dá rud trí dhearbháin nó cártaí i bhfoirm páipéir, is iomchuí foráil a dhéanamh maidir le ceanglais íosta bhreise ar an rian iniúchóireachta sa chás sin.

                     (7)

                     Chun go bhféadfar na bearta dá bhforáiltear sa Rialachán seo a chur i bhfeidhm go pras, bearta arb é is aidhm dóibh neamhrialtachtaí agus calaois a chosc, ba cheart don Rialachán seo teacht i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

                     (8)

                     Ba cheart, dá bhrí sin, Rialacháin Tharmligthe (AE) Uimh. 532/2014 agus (AE) Uimh. 1255/2014 a leasú dá réir,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Rialachán Tarmligthe (AE) Uimh. 532/2014 mar a leanas:

                        (1)

                        Cuirtear an tAirteagal seo a leanas isteach:

                           “Airteagal 3a
                           Ceanglais íosta mhionsonraithe ar an rian iniúchóireachta le haghaidh cabhair a sholáthraítear go hindíreach do na daoine is díothaí, amhail trí dhearbháin, cártaí nó ionstraimí eile
                           (Airteagal 32(9) de Rialachán (AE) Uimh. 223/2014)

                              1.   Sa bhreis ar na ceanglais íosta mhionsonraithe ar an rian iniúchóireachta a leagtar amach in Airteagal 3, leis an rian iniúchóireachta le haghaidh oibríochtaí a sholáthraíonn bia nó cúnamh nó an dá rud do na daoine is díothaí, trí dhearbháin, cártaí, nó ionstraimí eile i gcomhréir le hAirteagal 23(4a) de Rialachán (AE) Uimh. 223/2014, déanfar an méid seo a leanas:

                                          (a)

                                          beifear in ann líon iomlán na ndearbhán, na gcártaí nó na n-ionstraimí eile arna n-eisiúint a thabhairt i gcomhréir le líon iomlán na ndearbhán, na gcártaí nó na n-ionstraimí eile arna seachadadh chuig na faighteoirí deiridh agus arna n-úsáid, bunaithe ar thaifid chuntasaíochta agus doiciméid tacaíochta atá i seilbh an údaráis deimhniúcháin, an údaráis bainistíochta, na gcomhlachtaí idirmheánacha agus na dtairbhithe;

                                          (b)

                                          maidir leis na costais incháilithe a leagtar amach in Airteagal 26(2), pointe (a), beifear in ann na méideanna comhiomlána a dheimhneofar don Choimisiún a thabhairt i gcomhréir le luach na ndearbhán, na gcártaí nó na n-ionstraimí eile arna n-úsáid ag na faighteoirí deiridh;

                                          (c)

                                          cuimseofar doiciméid a bhaineann le deonú dearbhán, cártaí nó ionstraimí eile do na faighteoirí deiridh, lena ndáileadh ar na faighteoirí deiridh agus lena n-úsáid.

                                    Maidir le húsáid dearbhán, cártaí nó ionstraimí eile, léireoidh an rian iniúchóireachta go n-úsáidtear na dearbháin, na cártaí nó na hionstraimí eile chun bia nó cúnamh ábhartha bunúsach nó an dá rud a cheannach, agus chun na gcríoch sin amháin.

                              2.   I gcás ina soláthrófar bia agus/nó cúnamh ábhartha bunúsach do na daoine is díothaí trí dhearbháin, cártaí nó ionstraimí eile i bhformáid páipéir, áireofar an méid seo a leanas sa rian iniúchóireachta:

                                          (a)

                                          bearta slándála a dhéanann an t-údarás bainistíochta, na comhlachtaí idirmheánacha agus na tairbhithe maidir le falsú a sheachaint;

                                          (b)

                                          bearta chun an stoc dearbhán a chosaint;

                                          (c)

                                          sainaithint ar na comhlachtaí a dhéanann na faighteoirí deiridh a shainaithint agus ar na comhlachtaí a dháileann na dearbháin, na cártaí agus na hionstraimí eile ar na faighteoirí deiridh;

                                          (d)

                                          doiciméadacht lena ndeimhnítear go bhfuair na faighteoirí deiridh na dearbháin, na cártaí nó na hionstraimí eile.”;

                        (2)

                        Cuirtear an téacs a leagtar amach san Iarscríbhinn a ghabhann leis an Rialachán seo in ionad Iarscríbhinn I.

            Airteagal 2
            Cuirtear an téacs a leagtar amach in Iarscríbhinn II a ghabhann leis an Rialachán seo in ionad na hIarscríbhinne a ghabhann le Rialachán Tarmligthe (AE) 1255/2014.

            Airteagal 3
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 4 Samhain 2020.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 72, 12.3.2014, lch. 1.

            (2)  Rialachán Tarmligthe (AE) Uimh. 532/2014 ón gCoimisiún an 13 Márta 2014 lena bhforlíontar Rialachán (AE) Uimh. 223/2014 ó Pharlaimint na hEorpa agus ón gComhairle maidir leis an gCiste um Chabhair Eorpach do na Daoine is Díothaí (IO L 148, 20.5.2014, lch. 54).

            (3)  Rialachán Tarmligthe (AE) Uimh. 1255/2014 ón gCoimisiún an 17 Iúil 2014 lena bhforlíontar Rialachán (AE) Uimh. 223/2014 ó Pharlaimint na hEorpa agus ón gComhairle maidir leis an gCiste um Chabhair Eorpach do na Daoine is Díothaí trí inneachar na dtuarascálacha cur chun feidhme bliantúla agus deiridh a leagan síos, lena n-áirítear liosta na dtáscairí coiteanna (IO L 337, 25.11.2014, lch. 46).

            (4)  Rialachán (AE) 2020/559 ó Pharlaimint na hEorpa agus ón gComhairle an 23 Aibreán 2020 lena leasaítear Rialachán (AE) Uimh. 223/2014 a mhéid a bhaineann le bearta sonracha a thabhairt isteach chun dul i ngleic le ráig COVID-19 (IO L 130, 24.4.2020, lch. 7).

            IARSCRÍBHINN I

                     “IARSCRÍBHINN I
                     Liosta na sonraí a thaifeadfar agus a stórálfar i bhfoirm ríomhairithe sa chóras faireacháin (dá dtagraítear in Airteagal 2)
                     Teastaíonn sonraí maidir le hoibríochtaí a fhaigheann tacaíocht ó OP I agus ó OP II (1) agus maidir le gach cineál seachadta mura sonraítear a mhalairt sa dara colún.

                                    Réimsí sonraí

                                    Léiriú ar an gcineál OP nó ar an gcineál seachadta nach dteastaíonn sonraí maidir leis

                                    Sonraí maidir leis an tairbhí
                                     (2)

                                             1.

                                             Ainm nó aitheantóir uathúil gach tairbhí

                                             2.

                                             Faisnéis maidir le cibé acu an comhlacht dlí poiblí nó an comhlacht dlí príobháideach atá sa tairbhí

                                             3.

                                             Faisnéis maidir le cibé acu atá CBL ar chaiteachas arna thabhú ag an tairbhí neamh-inghnóthaithe de réir na reachtaíochta náisiúnta maidir le CBL nó nach bhfuil

                                             4.

                                             Sonraí teagmhála an tairbhí

                                    Sonraí maidir leis an oibríocht

                                             5.

                                             Ainm nó aitheantóir uathúil na hoibríochta

                                             6.

                                             Tuairisc ghearr ar an oibríocht

                                             7.

                                             An dáta a cuireadh an t-iarratas ar an oibríocht isteach

                                             8.

                                             An dáta tosaigh mar a cuireadh in iúl é sa doiciméad ina leagtar amach na coinníollacha tacaíochta

                                             9.

                                             An dáta deiridh mar a cuireadh in iúl é sa doiciméad ina leagtar amach na coinníollacha tacaíochta

                                             10.

                                             An dáta iarbhír a mbeidh an oibríocht lánchríochnaithe go fisiceach nó curtha chun feidhme ina hiomláine

                                             11.

                                             An comhlacht a eisíonn an doiciméad ina leagtar amach na coinníollacha tacaíochta

                                             12.

                                             Dáta an doiciméid ina leagtar amach na coinníollacha tacaíochta

                                             13.

                                             Airgeadra na hoibríochta

                                             14.

                                             CCI an chláir nó na gclár faoina dtabharfar tacaíocht don oibríocht

                                             15.

                                             An cineál nó na cineálacha cúnaimh ábhartha ar a dtabharfar aghaidh

                                 Ní bhaineann sé le OP II

                                             16.

                                             An cineál nó na cineálacha gníomhaíochtaí a dtacaítear leo

                                 Ní bhaineann sé le OP I

                                             17.

                                             Cód nó cóid le haghaidh an chineáil maoinithe

                                             18.

                                             Cód nó cóid le haghaidh an tsuímh

                                             19.

                                             An chainníocht bia arna ceannach ag comhlacht poiblí nó ag eagraíocht comhpháirteach, i gcás inarb infheidhme

                                 Ní bhaineann sé le OP II
                                 Ní bhaineann sé le seachadadh indíreach bia, amhail trí dhearbháin, cártaí nó ionstraimí eile

                                             20.

                                             An chainníocht bia arna fáil ag comhlacht poiblí, i gcás inarb infheidhme, i gcomhréir le hAirteagal 23(4) de Rialachán (AE) Uimh. 223/2014, i gcás inarb infheidhme

                                 Ní bhaineann sé le OP II
                                 Ní bhaineann sé le seachadadh indíreach bia, amhail trí dhearbháin, cártaí nó ionstraimí eile

                                             21.

                                             An chainníocht bia arna seachadadh chuig eagraíochtaí comhpháirteacha, i gcás inarb infheidhme

                                 Ní bhaineann sé le OP II
                                 Ní bhaineann sé le seachadadh indíreach bia, amhail trí dhearbháin, cártaí nó ionstraimí eile

                                             22.

                                             An chainníocht bia arna seachadadh chuig faighteoirí deiridh, i gcás inarb infheidhme

                                 Ní bhaineann sé le OP II
                                 Ní bhaineann sé le seachadadh indíreach bia, amhail trí dhearbháin, cártaí nó ionstraimí eile

                                             23.

                                             An chainníocht cúnaimh ábhartha bhunúsaigh arna ceannach ag comhlacht poiblí nó ag eagraíocht comhpháirteach, i gcás inarb infheidhme

                                 Ní bhaineann sé le OP II
                                 Ní bhaineann sé le seachadadh indíreach bia, amhail trí dhearbháin, cártaí nó ionstraimí eile

                                             24.

                                             An chainníocht cúnaimh ábhartha bhunúsaigh arna seachadadh chuig eagraíochtaí comhpháirteacha, i gcás inarb infheidhme

                                 Ní bhaineann sé le OP II
                                 Ní bhaineann sé le seachadadh indíreach bia, amhail trí dhearbháin, cártaí nó ionstraimí eile

                                             25.

                                             An chainníocht cúnaimh ábhartha bhunúsaigh arna seachadadh chuig faighteoirí deiridh, i gcás inarb infheidhme

                                 Ní bhaineann sé le OP II
                                 Ní bhaineann sé le seachadadh indíreach bia, amhail trí dhearbháin, cártaí nó ionstraimí eile

                                             26.

                                             An líon dearbhán nó cártaí (nó ionstraimí eile chun cabhair a sheachadadh go hindíreach) arna n-eisiúint

                                 Ní bhaineann sé le OP II
                                 Ní bhaineann sé le seachadadh díreach bia agus/nó seachadadh díreach cúnaimh ábhartha bhunúsaigh

                                             27.

                                             An líon dearbhán nó cártaí (nó ionstraimí eile chun cabhair a sheachadadh go hindíreach) arna seachadadh chuig faighteoirí deiridh

                                 Ní bhaineann sé le OP II
                                 Ní bhaineann sé le seachadadh díreach bia agus/nó seachadadh díreach cúnaimh ábhartha bhunúsaigh

                                             28.

                                             An líon dearbhán nó cártaí (nó ionstraimí eile chun cabhair a sheachadadh go hindíreach) arna n-úsáid ag faighteoirí deiridh

                                 Ní bhaineann sé le OP II
                                 Ní bhaineann sé le seachadadh díreach bia agus/nó seachadadh díreach cúnaimh ábhartha bhunúsaigh

                                             29.

                                             Méid iomlán an chaiteachais arna luchtú ar dhearbhán nó cártaí (nó ionstraimí eile chun cabhair a sheachadadh go hindíreach) arna sheachadadh chuig faighteoirí deiridh

                                 Ní bhaineann sé le OP II
                                 Ní bhaineann sé le seachadadh díreach bia agus/nó seachadadh díreach cúnaimh ábhartha bhunúsaigh

                                             30.

                                             Méid iomlán an chaiteachais ar dhearbhán nó cártaí (nó ionstraimí eile chun cabhair a sheachadadh go hindíreach) arna úsáid ag faighteoirí deiridh

                                 Ní bhaineann sé le OP II
                                 Ní bhaineann sé le seachadadh díreach bia agus/nó seachadadh díreach cúnaimh ábhartha bhunúsaigh

                                    Sonraí maidir le táscairí

                                             31.

                                             Teideal na dtáscairí coiteanna is ábhartha maidir leis an oibríocht

                                             32.

                                             Aitheantóir na dtáscairí coiteanna is ábhartha maidir leis an oibríocht

                                             33.

                                             Leibhéal bainte amach na dtáscairí coiteanna le haghaidh gach bliain cur chun feidhme nó ag deireadh na hoibríochta

                                             34.

                                             Teideal na dtáscairí clár-shonracha is ábhartha maidir leis an oibríocht

                                 Ní bhaineann sé le OP I

                                             35.

                                             Aitheantóir na dtáscairí clár-shonracha is ábhartha maidir leis an oibríocht

                                 Ní bhaineann sé le OP I

                                             36.

                                             Spriocanna sonracha maidir le táscairí aschuir clár-shonracha

                                 Ní bhaineann sé le OP I

                                             37.

                                             Leibhéal bainte amach na dtáscairí aschuir clár-shonracha le haghaidh gach bliain cur chun feidhme nó ag deireadh na hoibríochta

                                 Ní bhaineann sé le OP I

                                             38.

                                             Aonad tomhais le haghaidh gach sprioc aschuir

                                 Ní bhaineann sé le OP I

                                             39.

                                             Bonnlíne le haghaidh táscairí torthaí

                                 Ní bhaineann sé le OP I

                                             40.

                                             Spriocleibhéal le haghaidh táscairí torthaí

                                 Ní bhaineann sé le OP I

                                             41.

                                             Aonad tomhais le haghaidh gach spriocthoraidh agus bonnlíne

                                 Ní bhaineann sé le OP I

                                             42.

                                             Aonad tomhais le haghaidh gach táscaire

                                    Sonraí airgeadais maidir le gach oibríocht (san airgeadra is infheidhme maidir leis an oibríocht)

                                             43.

                                             Méid chostas incháilithe iomlán na hoibríochta arna faomhadh sa doiciméad ina leagtar amach na coinníollacha tacaíochta

                                             44.

                                             Méid na gcostas incháilithe iomlán arb ionann iad agus an caiteachas poiblí mar a shainmhínítear in Airteagal 2(12) de Rialachán (AE) 223/2014

                                             45.

                                             Méid na tacaíochta poiblí, mar a leagtar amach sa doiciméad ina leagtar amach na coinníollacha tacaíochta

                                    Sonraí maidir le héilimh ar íocaíocht ón tairbhí (san airgeadra is infheidhme maidir leis an oibríocht)

                                             46.

                                             An dáta a fhaightear gach éileamh ar íocaíocht ón tairbhí

                                             47.

                                             Dáta gach íocaíochta leis an tairbhí ar bhonn an éilimh ar íocaíocht

                                             48.

                                             Méid an chaiteachais incháilithe san éileamh ar íocaíocht atá mar bhonn le gach íocaíocht leis an tairbhí

                                             49.

                                             Méid an chaiteachais phoiblí mar a shainmhínítear in Airteagal 2(12) de Rialachán (AE) Uimh. 223/2014 a fhreagraíonn don chaiteachas incháilithe atá mar bhonn le gach íocaíocht

                                             50.

                                             Méid gach íocaíochta leis an tairbhí ar bhonn an éilimh ar íocaíocht

                                             51.

                                             Dáta tosaigh fíoruithe ar an láthair ar an oibríocht arna ndéanamh de bhun Airteagal 32(5)(b) de Rialachán (AE) Uimh. 223/2014

                                             52.

                                             Dáta iniúchtaí ar an láthair ar an oibríocht arna ndéanamh de bhun Airteagal 34(1) de Rialachán (AE) Uimh. 223/2014 agus Airteagal 6 de Rialachán Tarmligthe (AE) Uimh. 532/2014 (3)

                                             53.

                                             An comhlacht a dhéanfaidh an t-iniúchadh nó an fíorú

                                    Sonraí maidir le caiteachas in éileamh ar íocaíocht ón tairbhí bunaithe ar fhíorchostais (san airgeadra is infheidhme maidir leis an oibríocht)

                                             54.

                                             Caiteachas poiblí incháilithe arna dhearbhú don Choimisiún, arna bhunú ar bhonn na gcostas iarbhír arna dtabhú agus arna n-íoc

                                             55.

                                             Caiteachas poiblí mar a shainmhínítear in Airteagal 2(12) de Rialachán (AE) Uimh. 223/2014 a fhreagraíonn don chaiteachas poiblí incháilithe arna dhearbhú don Choimisiún, arna bhunú ar bhonn na gcostas iarbhír arna n-aisíoc agus arna n-íoc

                                             56.

                                             An cineál conartha má tá dámhachtain an chonartha faoi réir fhorálacha Threoir 2004/18/CE ó Pharlaimint na hEorpa agus ón gComhairle  (4) (soláthar seirbhísí/soláthar earraí) nó Threoir 2014/23/AE ó Pharlaimint na hEorpa agus ón gComhairle (5)

                                             57.

                                             Méid an chonartha má tá dámhachtain an chonartha faoi réir fhorálacha Threoir 2004/18/CE nó Threoir 2014/23/AE

                                             58.

                                             Caiteachas incháilithe arna thabhú agus arna íoc bunaithe ar chonradh má tá an conradh faoi réir fhorálacha Threoir 2004/18/CE nó Threoir 2014/23/AE

                                             59.

                                             An nós imeachta soláthair arna úsáid má tá dámhachtain an chonartha faoi réir fhorálacha Threoir 2004/18/CE nó Threoir 2014/23/AE

                                             60.

                                             Ainm nó aitheantóir uathúil an chonraitheora má tá dámhachtain an chonartha faoi réir fhorálacha Threoir 2014/23/AE

                                    Sonraí maidir le caiteachas in éileamh ar íocaíocht ón tairbhí bunaithe ar scálaí caighdeánacha na gcostas aonaid (méideanna san airgeadra is infheidhme maidir leis an oibríocht)

                                             61.

                                             Méid an chaiteachais phoiblí incháilithe arna dhearbhú don Choimisiún, arna bhunú ar bhonn scálaí caighdeánacha na gcostas aonaid

                                             62.

                                             Caiteachas poiblí mar a shainmhínítear in Airteagal 2(12) de Rialachán (AE) Uimh. 223/2014 a fhreagraíonn don chaiteachas poiblí incháilithe arna dhearbhú don Choimisiún, arna bhunú ar bhonn scálaí caighdeánacha na gcostas aonaid

                                             63.

                                             Sainmhíniú ar aonad a úsáidfear chun críocha scála caighdeánach na gcostas aonaid

                                             64.

                                             An líon aonad arna seachadadh mar a cuireadh in iúl san éileamh ar íocaíocht le haghaidh gach mír aonaid

                                             65.

                                             Costas aonaid ar aonad amháin le haghaidh gach mír aonaid

                                    Sonraí maidir le caiteachas in éileamh ar íocaíocht ón tairbhí bunaithe ar íocaíochtaí cnapshuime (méideanna san airgeadra is infheidhme maidir leis an oibríocht)

                                             66.

                                             Méid an chaiteachais phoiblí incháilithe arna dhearbhú don Choimisiún, arna bhunú ar bhonn cnapshuimeanna

                                             67.

                                             Caiteachas poiblí mar a shainmhínítear in Airteagal 2(12) de Rialachán (AE) Uimh. 223/2014 a fhreagraíonn don chaiteachas poiblí incháilithe arna dhearbhú don Choimisiún, arna bhunú ar bhonn cnapshuimeanna

                                             68.

                                             I gcás gach cnapshuime, táirgí insoláthartha (aschuir nó torthaí) arna gcomhaontú sa doiciméad ina leagtar amach na coinníollacha tacaíochta mar bhonn le heisíoc na n-íocaíochtaí cnapshuime

                                             69.

                                             I gcás gach cnapshuime, an méid arna chomhaontú sa doiciméad ina leagtar amach na coinníollacha tacaíochta

                                    Sonraí maidir le caiteachas in éileamh ar íocaíocht ón tairbhí bunaithe ar rátaí comhréidhe (san airgeadra is infheidhme maidir leis an oibríocht)

                                             70.

                                             Méid an chaiteachais phoiblí incháilithe arna dhearbhú don Choimisiún, arna bhunú ar bhonn ráta comhréidh

                                             71.

                                             Caiteachas poiblí mar a shainmhínítear in Airteagal 2(12) de Rialachán (AE) Uimh. 223/2014 a fhreagraíonn don chaiteachas poiblí incháilithe arna dhearbhú don Choimisiún, arna bhunú ar bhonn ráta comhréidh

                                    Sonraí maidir le gnóthuithe ón tairbhí

                                             72.

                                             Dáta gach cinnidh gnóthaithe

                                             73.

                                             Méid na tacaíochta poiblí a bhfuil tionchar ag gach cinneadh gnóthaithe air

                                             74.

                                             Iomlán an chaiteachais incháilithe a bhfuil tionchar ag gach cinneadh gnóthaithe air

                                             75.

                                             An dáta a fhaightear gach méid arna aisíoc ag an tairbhí tar éis cinneadh gnóthaithe

                                             76.

                                             Méid na tacaíochta poiblí arna aisíoc ag an tairbhí tar éis cinneadh gnóthaithe (gan ús ná pionóis)

                                             77.

                                             Iomlán an chaiteachais incháilithe a fhreagraíonn don tacaíocht poiblí, arna aisíoc ag an tairbhí

                                             78.

                                             Méid na tacaíochta poiblí atá neamh-inghnóthaithe tar éis cinneadh gnóthaithe

                                             79.

                                             An caiteachas incháilithe iomlán a fhreagraíonn do thacaíocht poiblí neamh-inghnóthaithe

                                    Sonraí maidir le hiarratais ar íocaíocht arna gcur faoi bhráid an Choimisiúin (in EUR)

                                             80.

                                             An dáta a chuirtear gach iarratas ar íocaíocht isteach lena n-airítear caiteachas incháilithe a bhaineann leis an oibríocht

                                             81.

                                             Méid iomlán an chaiteachais incháilithe phoiblí arna thabhú ag an tairbhí agus arna íoc i gcur chun feidhme na hoibríochta arna chur san áireamh i ngach iarratas ar íocaíocht

                                             82.

                                             Méid iomlán an chaiteachais phoiblí mar a shainmhínítear in Airteagal 2(12) de Rialachán (AE) Uimh. 223/2014 den oibríocht arna chur sa áireamh i ngach iarratas ar íocaíocht

                                    Sonraí maidir le cuntais arna gcur faoi bhráid an Choimisiúin faoi Airteagal 48 de Rialachán (AE) Uimh. 223/2014 (in EUR)

                                             83.

                                             An dáta a chuirtear isteach gach sraith cuntas lena n-airítear caiteachas faoin oibríocht

                                             84.

                                             An dáta a chuirtear isteach na cuntais ina gcuirtear caiteachas deiridh na hoibríochta san áireamh tar éis an oibríocht a bheith curtha i gcrích (i gcás ina bhfuil méid iomlán an chaiteachais incháilithe cothrom le EUR 1 000 000  nó níos mó (Airteagal 51 de Rialachán (AE) Uimh. 223/2014))

                                             85.

                                             Méid iomlán chaiteachas incháilithe poiblí na hoibríochta arna iontráil i gcórais chuntasaíochta an údaráis deimhniúcháin a cuireadh san áireamh sna cuntais

                                             86.

                                             Méid iomlán an chaiteachais phoiblí mar a shainmhínítear in Airteagal 2(12) de Rialachán (AE) Uimh. 223/2014 arna thabhú i gcur chun feidhme na hoibríochta a fhreagraíonn do mhéid iomlán an chaiteachais incháilithe phoiblí arna iontráil i gcórais chuntasaíochta an údaráis deimhniúcháin a cuireadh san áireamh sna cuntais

                                             87.

                                             Méid iomlán na n-íocaíochtaí leis an tairbhí faoi Airteagal 42(2) de Rialachán (AE) Uimh. 223/2014 a fhreagraíonn do mhéid iomlán an chaiteachais incháilithe phoiblí arna iontráil i gcórais chuntasaíochta an údaráis deimhniúcháin a cuireadh san áireamh sna cuntais

                                             88.

                                             Méid iomlán chaiteachas incháilithe poiblí na hoibríochta a aistarraingíodh le linn na bliana cuntasaíochta arna chur san áireamh sna cuntais

                                             89.

                                             Iomlán an chaiteachais phoiblí mar a shainmhínítear in Airteagal 2(12) de Rialachán (AE) Uimh. 223/2014 a fhreagraíonn don chaiteachas incháilithe poiblí a aistarraingíodh le linn na bliana cuntasaíochta arna chur san áireamh sna cuntais

                                             90.

                                             Iomlán chaiteachas incháilithe poiblí na hoibríochta a gnóthaíodh le linn na bliana cuntasaíochta arna chur san áireamh sna cuntais

                                             91.

                                             Iomlán an chaiteachais phoiblí a fhreagraíonn d’iomlán chaiteachas incháilithe poiblí na hoibríochta a gnóthaíodh le linn na bliana cuntasaíochta arna chur san áireamh sna cuntais

                                             92.

                                             Iomlán chaiteachas incháilithe poiblí na hoibríochta a ghnóthófar amhail ag deireadh na bliana cuntasaíochta arna chur san áireamh sna cuntais

                                             93.

                                             Iomlán chaiteachas poiblí na hoibríochta a fhreagraíonn d’iomlán an chaiteachais incháilithe phoiblí a ghnóthófar amhail ag deireadh na bliana cuntasaíochta arna chur san áireamh sna cuntais

                                             94.

                                             Méid iomlán incháilithe chaiteachas poiblí na hoibríochta a bheidh neamh-inghnóthaithe amhail ag deireadh na bliana cuntasaíochta arna chur san áireamh sna cuntais

                                             95.

                                             Iomlán chaiteachas poiblí na hoibríochta a fhreagraíonn do mhéid iomlán incháilithe an chaiteachais phoiblí a bheidh neamh-inghnóthaithe amhail ag deireadh na bliana cuntasaíochta arna chur san áireamh sna cuntais

               ”

               (1)  Tagraíonn OP I do chláir oibríochtúla um bia nó/agus um chúnamh ábhartha agus tagraíonn OP II do chláir oibríochtúla um chuimsiú sóisialta na ndaoine is díothaí.

               (2)  Áireofar le tairbhí, i gcás inarb iomchuí, comhlachtaí eile a thabhaíonn caiteachas faoin oibríocht a gcaitear leis mar chaiteachas arna thabhú ag an tairbhí.

               (3)  Rialachán Tarmligthe (AE) Uimh. 532/2014 ón gCoimisiún an 13 Márta 2014 lena bhforlíontar Rialachán (AE) Uimh. 223/2014 ó Pharlaimint na hEorpa agus ón gComhairle maidir leis an gCiste um Chabhair Eorpach do na Daoine is Díothaí (IO L 148, 20.5.2014, lgh. 54-69).

               (4)  Treoir 2004/18/CE ó Pharlaimint na hEorpa agus ón gComhairle an 31 Márta 2004 maidir leis na nósanna imeachta um dhámhachtain conarthaí oibreacha poiblí, conarthaí soláthair phoiblí agus conarthaí seirbhíse poiblí a chomhordú (IO L 134, 30.4.2004, lch. 114).

               (5)  Treoir 2014/23/AE ó Pharlaimint na hEorpa agus ón gComhairle an 26 Feabhra 2014 maidir le conarthaí lamháltais a dhámhachtain (IO L 94, 28.3.2014, lch. 1).

            IARSCRÍBHINN II

                     “IARSCRÍBHINN

                        TÁSCAIRÍ COITEANNA LE hAGHAIDH OP I AGUS OP II

                        Táscairí ionchuir

                                 (1)

                                 Méid iomlán an chaiteachais phoiblí incháilithe arna fhormheas sna doiciméid ina leagtar amach na coinníollacha maidir le tacaíocht oibríochtaí.

                                 (2)

                                 Méid iomlán an chaiteachais phoiblí incháilithe arna thabhú ag tairbhithe agus arna íoc in oibríochtaí cur chun feidhme.
                                 Den mhéid sin, i gcás inarb ábhartha:

                                             (a)

                                             méid iomlán an chaiteachais incháilithe phoiblí arna thabhú ag tairbhithe agus arna íoc in oibríochtaí cur chun feidhme a bhaineann le bia arna sholáthar go díreach do na daoine is díothaí

                                             (b)

                                             méid iomlán an chaiteachais phoiblí incháilithe arna thabhú ag tairbhithe agus arna íoc in oibríochtaí cur chun feidhme a bhaineann le cúnamh ábhartha bunúsach arna sholáthar go díreach do na daoine is díothaí

                                             (c)

                                             Méid iomlán an chaiteachais incháilithe phoiblí arna thabhú ag tairbhithe agus arna íoc in oibríochtaí cur chun feidhme a bhaineann le bia agus/nó cúnamh ábhartha bunúsach arna sholáthar go hindíreach do na daoine is díothaí, amhail trí dhearbháin, cártaí nó ionstraimí eile.

                                 (3)

                                 Méid iomlán an chaiteachais phoiblí incháilithe arna dhearbhú don Choimisiún.

                           Sloinnfear na sonraí sin in euro.

                        TÁSCAIRÍ COITEANNA LE hAGHAIDH OP I MAIDIR LE TACAÍOCHT ARNA SOLÁTHAR GO DÍREACH DO NA DAOINE IS DÍOTHAÍ

                        Táscairí aschuir maidir le tacaíocht bia dháilte (1)

                                 (4)

                                 Cainníocht torthaí agus glasraí.

                                 (5)

                                 Cainníocht feola, uibheacha, éisc, bia mara.

                                 (6)

                                 Cainníocht plúir, aráin, prátaí, ríse agus táirgí stáirse eile.

                                 (7)

                                 Cainníocht siúcra.

                                 (8)

                                 Cainníocht táirgí bainne.

                                 (9)

                                 Cainníocht saillte, ola.

                                 (10)

                                 Cainníocht bia áisiúlachta, earraí bia eile (nach dtagann faoi na catagóirí thuasluaite).

                                 (11)

                                 Luach iomlán na tacaíochta bia dáilte.
                                 Den mhéid sin:

                                             (a)

                                             an sciar den bhia nár íocadh ach a iompar, a dháileadh agus a stóráil leis an OP ábhartha (in %);

                                             (b)

                                             sciar de tháirgí bia cómhaoinithe FEAD sa mhéid iomlán bia arna dháileadh ag na heagraíochtaí comhpháirteacha (in %) (2).

                                 (12)

                                 An líon iomlán béilí dáilte arna maoiniú i bpáirt nó ina iomláine ag an OP ábhartha (3).

                                 (13)

                                 An líon iomlán pacáistí bia dáilte arna maoiniú i bpáirt nó ina iomláine ag an OP ábhartha (4).

                        Táscairí torthaí maidir le tacaíocht bhia dháilte (5)

                                 (14)

                                 An líon iomlán daoine a fhaigheann tacaíocht bhia.
                                 Den mhéid sin:

                                             (a)

                                             an líon leanaí atá 15 bliana d’aois nó faoina bhun;

                                             (b)

                                             an líon daoine atá 65 bliana d’aois nó os a chionn;

                                             (c)

                                             an líon ban;

                                             (d)

                                             an líon imirceach, an líon daoine de chúlra iasachta, an líon mionlach (lena n-áirítear pobail imeallaithe amhail na Romaigh);

                                             (e)

                                             an líon daoine atá faoi mhíchumas;

                                             (f)

                                             an líon daoine gan dídean.

                        Táscairí aschuir maidir le cúnamh ábhartha bunúsach dáilte

                                 (15)

                                 Luach airgeadaíochta iomlán na n-earraí dáilte.
                                 Den mhéid sin:

                                             (a)

                                             luach airgid iomlán na n-earraí le haghaidh páistí;

                                             (b)

                                             luach airgid iomlán na n-earraí le haghaidh daoine gan dídean;

                                             (c)

                                             luach airgid iomlán na n-earraí le haghaidh spriocghrúpaí eile.

                                 (16)

                                 Liosta na gcatagóirí is ábhartha d’earraí dáilte chuig leanaí (6):

                                             (a)

                                             feisteas linbh;

                                             (b)

                                             málaí scoile;

                                             (c)

                                             stáiseanóireacht, cóipleabhair, pinn, trealamh péintéireachta agus trealamh eile is gá ar scoil (seachas éadaí);

                                             (d)

                                             trealamh spóirt (bróga spóirt, léatar, culaith shnámha, etc.);

                                             (e)

                                             éadaí (cóta geimhridh, coisbheart, éide scoile, etc.);

                                             (f)

                                             catagóir eile – le sonrú

                                 (17)

                                 Liosta na gcatagóirí is ábhartha d’earraí dáilte chuig daoine gan dídean (6):

                                             (a)

                                             málaí codlata/pluideanna;

                                             (b)

                                             trealamh cistine (potaí, pannaí, sceanra, etc.);

                                             (c)

                                             éadaí (cóta geimhridh, coisbheart, etc.);

                                             (d)

                                             línéadach tí (tuáillí, éadaí leapa);

                                             (e)

                                             earraí sláinteachais (fearas garchabhrach, gallúnach, scuab fiacla, rásúr aon-uaire, etc.);

                                             (f)

                                             catagóir eile – le sonrú.

                                 (18)

                                 Liosta na gcatagóirí is ábhartha d’earraí dáilte chuig spriocghrúpaí eile (6):

                                             (a)

                                             catagóirí le sonrú.

                        Táscairí torthaí maidir le cúnamh ábhartha bunúsach dáilte (5)

                                 (19)

                                 An líon iomlán daoine a fhaigheann tacaíocht bhia.
                                 Den mhéid sin:

                                             (a)

                                             an líon leanaí atá 15 bliana d’aois nó faoina bhun;

                                             (b)

                                             an líon daoine atá 65 bliana d’aois nó os a chionn;

                                             (c)

                                             an líon ban;

                                             (d)

                                             an líon imirceach, an líon daoine de chúlra iasachta, an líon mionlach (lena n-áirítear pobail imeallaithe amhail na Romaigh);

                                             (e)

                                             an líon daoine atá faoi mhíchumas;

                                             (f)

                                             an líon daoine gan dídean.

                        TÁSCAIRÍ COITEANNA LE hAGHAIDH OP I MAIDIR LE TACAÍOCHT ARNA SOLÁTHAR GO hINDÍREACH DO NA DAOINE IS DÍOTHAÍ, AMHAIL TRÍ DHEARBHÁIN, CÁRTAÍ NÓ IONSTRAIMÍ EILE

                        Táscairí torthaí maidir le tacaíocht arna dáileadh trí dhearbháin leictreonacha, cártaí nó ionstraimí eile chun cabhair a sheachadadh go hindíreach (5)

                                 (19bis)

                                 An líon iomlán daoine a fhaigheann tacaíocht trí dhearbháin, cártaí nó ionstraimí eile chun cabhair a sheachadadh go hindíreach
                                 Den mhéid sin:

                                             (a)

                                             an líon leanaí atá 15 bliana d’aois nó faoina bhun;

                                             (b)

                                             an líon daoine atá 65 bliana d’aois nó os a chionn;

                                             (c)

                                             an líon ban;

                                             (d)

                                                an líon imirceach, an líon daoine de chúlra iasachta, an líon mionlach (lena n-áirítear pobail imeallaithe amhail na Romaigh);

                                             (e)

                                             an líon daoine atá faoi mhíchumas;

                                             (f)

                                             an líon daoine gan dídean.

                        TÁSCAIRÍ COITEANNA LE hAGHAIDH OP II

                        Táscairí aschuir maidir le cúnamh um chuimsiú sóisialta

                                 (20)

                                 An líon iomlán daoine a fhaigheann cúnamh um chuimsiú sóisialta.
                                 Den mhéid sin:

                                             (a)

                                             an líon leanaí atá 15 bliana d’aois nó faoina bhun;

                                             (b)

                                             an líon daoine atá 65 bliana d’aois nó os a chionn;

                                             (c)

                                             an líon ban;

                                             (d)

                                             an líon imirceach, an líon daoine de chúlra iasachta, an líon mionlach (lena n-áirítear pobail imeallaithe amhail na Romaigh);

                                             (e)

                                             an líon daoine atá faoi mhíchumas;

                                             (f)

                                             an líon daoine gan dídean.

                           Is sonraí pearsanta iad na sonraí maidir le OP II de réir Airteagal 7 de Threoir 95/46/CE. Tá sé riachtanach iad a phróiseáil chun an oibleagáid dhlíthiúil a bhfuil an rialtóir faoina réir a chomhlíonadh (Airteagal 7(c) de Threoir 95/46/CE). Chun sainmhíniú a fháil ar rialtóir, féach Airteagal 2 de Threoir 95/46/CE.

               ”

               (1)  Áirítear i dtáscairí (4) go (11) aon fhoirm de na táirgí seo, e.g. bia-ábhar úr, stánaithe agus reoite, agus ba cheart iad a shloinneadh i dtonnaí.

               (2)  Is ar bhonn meastachán feasaigh ó na heagraíochtaí comhpháirteacha a chinnfear luachanna an táscaire sin.

               (3)  An sainmhíniú ar an méid a thuigfear le ‘béile’, is féidir é a sholáthar ar leibhéal na heagraíochta comhpháirtí/na hoibríochta/an údaráis bainistíochta. Is le measúnú ó na heagraíochtaí comhpháirteacha a chinnfear luachanna an táscaire sin.

               (4)  An sainmhíniú ar an méid a thuigfear le ‘pacáiste bia’, is féidir é a sholáthar ar leibhéal na heagraíochta comhpháirtí/na hoibríochta/an údaráis bainistíochta. Ní gá méid ná inneachar na bpacáistí a chaighdeánú. Is le measúnú ó na heagraíochtaí comhpháirteacha a chinnfear luachanna an táscaire sin.

               (5)  Is ar bhonn meastachán feasaigh ó na heagraíochtaí comhpháirteacha a chinnfear luachanna na dtáscairí sin. Níl coinne leis go mbeadh na táscairí bunaithe ar fhaisnéis arna soláthar ag na faighteoirí deiridh ná ní cheanglaítear é sin.

               (6)  Áireofar sa liosta gach catagóir ábhartha lena gcumhdaítear 75 % ar a laghad de na hearraí dáilte.


title: Rialachán Tarmligthe (AE) 2021/652 ón gCoimisiún an 10 Feabhra 2021 lena leasaítear Rialachán Tarmligthe (AE) 2017/891 a mhéid a bhaineann le gníomhaíochtaí agus cláir oibriúcháin na n-eagraíochtaí táirgeoirí in earnáil na dtorthaí agus na nglasraí

text:
                  21.4.2021

                  GA

                  Iris Oifigiúil an Aontais Eorpaigh

                  L 135/4

         RIALACHÁN TARMLIGTHE (AE) 2021/652 ÓN gCOIMISIÚN
         an 10 Feabhra 2021
         lena leasaítear Rialachán Tarmligthe (AE) 2017/891 a mhéid a bhaineann le gníomhaíochtaí agus cláir oibriúcháin na n-eagraíochtaí táirgeoirí in earnáil na dtorthaí agus na nglasraí
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n-aisghairtear Rialacháin (CEE) Uimhir. 922/72, (CEE) Uimh. 234/79, (CE) Uimh. 1037/2001, agus (CE) Uimh. 1234/2007 ón gComhairle (1), agus go háirithe Airteagal 37(a)(ii) agus (vi), (b), (c)(i) agus (ii) agus (d), Airteagal 173(1)(f), Airteagal 223(2)(a) agus Airteagal 231(1) de,
         De bharr an mhéid seo a leanas:

                     (1)

                     Le Teideal II de Rialachán Tarmligthe (AE) 2017/891 ón gCoimisiún (2), leagtar síos rialacha maidir le gníomhaíochtaí agus cláir oibriúcháin na n-eagraíochtaí táirgeoirí in earnáil na dtorthaí agus na nglasraí.

                     (2)

                     Féadfaidh na Ballstáit cead a thabhairt d’eagraíochtaí táirgeoirí gníomhaíochtaí áirithe a sheachfhoinsiú. I roinnt Ballstát, is cuideachtaí móra iad na heagraíochtaí táirgeoirí, agus is minic a bhíonn leibhéil éagsúla fochuideachtaí á gcoimeád acu. Dá bhrí sin, ba cheart na forálacha maidir le seachfhoinsiú a athfhoirmliú chun cásanna a chumhdach ina ndéantar na gníomhaíochtaí a sheachfhoinsiú chuig eintitis a bhaineann go dlúth leis an táirgeoir.

                     (3)

                     Le blianta beaga anuas, ní teoranta don ghéineas Agaricus atá táirgeadh na mbeacán a thuilleadh. Eagraíochtaí táirgeoirí a bhfuil saindlínse acu i dtáirgeadh beacán, táirgeann siad cineálacha eile beacán saothraithe ar nós Pleurotus, Shiitaké agus Agrocybe, rud a léiríonn riachtanas an mhargaidh agus tnútháin na dtomhaltóirí. Raon feidhme na bhforálacha maidir leis an mbonn lena ríomhtar luach an táirgthe mhargaithe le haghaidh beacáin atá beartaithe lena bpróiseáil, ba cheart é a leathnú dá bhrí sin chun breis cineálacha beacán saothraithe a chumhdach.

                     (4)

                     I gcomhréir le tograí reachtacha an Choimisiúin le haghaidh an Chomhbheartais Talmhaíochta (CBT) amach anseo, tá scéim cabhrach na dtorthaí agus na nglasraí le bheith comhtháthaithe i bpleananna straitéiseacha faoi CBT de chuid na mBallstát amach anseo. Go dtí go nglacfar na tograí sin, leagtar síos forálacha áirithe idirthréimhseacha i leith na mblianta 2021 agus 2022 le Rialachán (AE) 2020/2220 ó Pharlaimint na hEorpa agus ón gComhairle (3). Go háirithe, chun a áirithiú go ndéanfar an scéim cabhrach sin a chomhtháthú go rianúil in CBT amach anseo, maidir le cláir oibriúcháin atá ann cheana in earnáil na dtorthaí agus na nglasraí nach bhfuil a n-uastréimhse 5 bliana sroichte acu, ní fhéadfar síneadh a chur leo ach go dtí an 31 Nollaig 2022. Thairis sin, ní fhéadfar cláir oibriúcháin nua in earnáil na dtorthaí agus na nglasraí a fhormheas ach ar feadh uastréimhse 3 bliana. Ós rud é go gcaithfidh na cláir oibriúcháin i gceist an straitéis náisiúnta a chomhlíonadh, ba cheart cead a thabhairt do na Ballstáit síneadh a chur lena straitéis náisiúnta go dtí an 31 Nollaig 2025.

                     (5)

                     Féadfar an tslánaíocht árachais a fuarthas i gcásanna áirithe ina raibh laghdú ar tháirgeadh a chur san áireamh agus luach an táirgthe mhargaithe á ríomh. Is iomchuí soiléiriú a dhéanamh maidir leis an uair atá sé le cur san áireamh, eadhon agus luach an táirgthe mhargaithe á ríomh le haghaidh na tréimhse tagartha 12 mhí ina ndéanfar an íocaíocht iarbhír.

                     (6)

                     An caiteachas faoi na cláir oibriúcháin atá incháilithe do chabhair, tá sé le teorannú do na costais a tabhaíodh iarbhír. Chun críche imréiteach chaiteachas na ngníomhaíochtaí agus na mbeart faoi chláir oibriúcháin, áfach, ba cheart an úsáid a bhaineann na Ballstáit as rátaí comhréidhe, scálaí na gcostas aonaid nó cnapshuimeanna a ailíniú leis na rialacha maidir le cláir forbartha tuaithe.

                     (7)

                     I gCaibidil III de Theideal II de Rialachán Tarmligthe (AE) 2017/891, tá rialacha maidir le bearta chun géarchéimeanna a chosc agus a bhainistiú, lena n-áirítear, inter alia, aistarraingtí ón margadh. I dTuarascáil Speisialta Uimh. 23/2019 dar teideal “Cobhsú ioncam na bhfeirmeoirí: sraith chuimsitheach uirlisí, ach ní mór dul i ngleic le glacadh íseal ionstraimí agus le róchúiteamh” an 5 Nollaig 2019 (4), chuir Cúirt Iniúchóirí na hEorpa imní in iúl a mhéid a bhaineann le gnéithe áirithe de scéim tharraingt siar na dtorthaí agus na nglasraí, go háirithe i gcás táirgí próiseáilte déanta de tháirgí a tarraingíodh siar, rud as a bhféadfadh róchúiteamh eascairt. Molann Cúirt Iniúchóirí na hEorpa uasmhéid an chúnaimh airgeadais ón Aontas a shocrú le haghaidh aistarraingtí torthaí agus glasraí próiseáilte lena leithdháileadh saor in aisce d’fhonn aon éifeacht a d’fhéadfadh a bheith ag an róchúiteamh a sheachaint. Dá bharr sin, ba cheart é a dhéanamh soiléir sna forálacha maidir le tacaíocht le haghaidh torthaí agus glasraí próiseáilte arna dtarraingt siar ón margadh lena leithdháileadh saor in aisce, go ndearnadh íocaíochtaí le próiseálaithe chun na costais phróiseála, agus na costais sin amháin, a chúiteamh agus ba cheart an róchúiteamh a eisiamh.

                     (8)

                     Ba cheart na rialacha a shoiléiriú maidir le tacaíocht le haghaidh táirgí arna dtarraingt siar ón margadh a bhaineann le cur i bhfeidhm na teorann 5 % de mhéid an táirgthe arna mhargú.

                     (9)

                     Á chur san áireamh go bhfuil sé tábhachtach na hionstraimí atá ann cheana féin a chuíchóiriú, a shimpliú agus a chomhordú níos fearr agus iad a chomhlánú le gníomhaíochtaí nua i gcás inar gá, ba cheart na forálacha maidir le gníomhaíochtaí árachais buainte a ailíniú leis na rialacha maidir le cláir forbartha tuaithe.

                     (10)

                     D’fhonn an beart cúnaimh theicniúil a dhéanamh níos tarraingtí mar bheart chun géarchéimeanna a chosc agus a bhainistiú, ba cheart na coinníollacha incháilitheachta a bhaineann le faighteoir an chúnaimh theicniúil a mhaolú.

                     (11)

                     Ceanglaítear ar eagraíochtaí táirgeoirí meastóireacht a dhéanamh ar chur chun feidhme a gclár oibriúcháin. Ós rud é go ndearnadh Airteagal 24 de Rialachán Cur Chun Feidhme (AE) 2017/892 ón gCoimisiún (5) a ionadú, ba cheart an tagairt don Airteagal sin a scriosadh sna rialacha maidir leis an tuarascáil mheastóireachta i Rialachán Tarmligthe (AE) 2017/891.

                     (12)

                     Tá roinnt forálacha idirthréimhseacha imithe i léig agus ba cheart iad a bhaint.

                     (13)

                     De bhun Airteagal 55 de Rialachán Tarmligthe (AE) 2017/891, ní mór do na Ballstáit fógra a thabhairt don Choimisiún maidir leis na meánphraghsanna ualaithe taifeadta don táirgeoir ar thorthaí agus glasraí a chomhfhreagraíonn do thíopaí agus cineálacha na dtáirgí, na méideanna agus na léirithe mar a shonraítear in Iarscríbhinn VI a ghabhann leis an Rialachán sin. Chun léiriú cruinn a thabhairt ar staid an mhargaidh, ba cheart mionsonraí maidir leis an “tíopa/cineál”, “léiriú/méid” agus “margaí ionadaíocha” a bhaineann le trátaí agus úlla mar a shonraítear san Iarscríbhinn sin a nuashonrú. Thairis sin, chun an córas fógartha praghais dá bhforáiltear i Rialachán Tarmligthe (AE) 2017/891 a ailíniú a mhéid is féidir leis na forálacha a leagtar síos i Rialachán Cur Chun Feidhme (AE) 2017/1185 ón gCoimisiún (6), ba cheart liosta na dtáirgí nach mór do na Ballstáit praghsanna a fhógairt ina leith go seachtainiúil don Choimisiúin a laghdú ó 32 tháirge go 16 tháirge. Is comhionann a bheadh an liosta teoranta sin de 16 tháirge le liosta na dtáirgí a leagtar amach in Iarscríbhinn IV a ghabhann le Rialachán Tarmligthe (AE) 2017/891. Ar deireadh, ba cheart an Ríocht Aontaithe a bhaint de liosta na “margaí ionadaíocha”.

                     (14)

                     Ba cheart, dá bhrí sin, Rialachán Tarmligthe (AE) 2017/891 a leasú dá réir sin,

               TAR ÉIS AN RIALACHÁN SEO A GHLACADH:

            Airteagal 1
            Leasuithe ar Rialachán Tarmligthe (AE) 2017/891
            Leasaítear Rialachán Tarmligthe (AE) 2017/891 mar a leanas:

                        (1)

                        Leasaítear Airteagal 13 mar a leanas:

                                    (a)

                                    i mír 1, cuirtear isteach an fhomhír seo a leanas:
                                    “Chun críocha Airteagal 155 de Rialachán (AE) Uimh. 1308/2013, cuimsíonn an téarma “fochuideachta” aon eintiteas i slabhra fochuideachtaí. Féadfaidh na Ballstáit, áfach, seachfhoinsiú na ngníomhaíochtaí chuig eintiteas laistigh de shlabhra fochuideachtaí a eisiamh.”;

                                    (b)

                                    cuirtear an méid seo a leanas in ionad mhír 2:

                                       “2.   Déanfaidh eagraíocht táirgeoirí a bhfuil gníomhaíocht á seachfhoinsiú aici socrú tráchtála i scríbhinn i bhfoirm conartha, comhaontaithe nó prótacail le heintiteas eile lena n-áirítear ceann amháin nó níos mó dá comhaltaí nó fochuideachta nó eintiteas laistigh de shlabhra fochuideachtaí, chun an gníomhaíocht lena mbaineann a chur i gcrích. Leanfaidh an eagraíocht táirgeoirí de bheith freagrach as cur i gcrích na gníomhaíochta seachfhoinsithe a áirithiú mar aon le bainistiú, rialú agus maoirseacht fhoriomlán dhéanamh ar an socrú tráchtála a bheidh ann i dtaca leis an ngníomh a chur i gcrích.
                                       Measfar go bhfuil an ghníomhaíocht curtha i gcrích ag an eagraíocht táirgeoirí, áfach, má tá sí curtha i gcrích ag comhlachas eagraíochtaí táirgeoirí nó ag comharchumann ina bhfuil a chomhaltaí féin ina gcomharchumainn i gcás ina bhfuil an eagraíocht táirgeoirí ina comhalta de nó má tá sí curtha i gcrích ag fochuideachta nó eintiteas laistigh de shlabhra fochuideachtaí, lena gcomhlíontar an ceanglas 90 % dá dtagraítear in Airteagal 22(8).”;

                        (2)

                        Leasaítear Airteagal 22 mar a leanas:

                                    (a)

                                    i mír 2, cuirtear an méid seo a leanas in ionad phointe (f):

                                                “(f)

                                                70 % le haghaidh beacáin stánaithe Agaricus bisporus agus beacáin shaothraithe eile atá leasaithe faoi sháile;”;

                                    (b)

                                    cuirtear an méid seo a leanas in ionad mhír 10:

                                       “10.   I gcás laghdú ar tháirgeadh de bharr tubaiste nádúrtha, teagmhas aeráide, galair ainmhithe nó plandaí nó inmhíoluithe lotnaidí, féadfar aon slánaíocht árachais a fuarthas i leith gníomhaíochtaí árachais buainte a chumhdaítear le Roinn 7 de Chaibidil III, nó gníomhaíochtaí coibhéiseacha a bhainistíonn an eagraíocht táirgeoirí nó a comhaltaí ar táirgeoirí iad, de bharr na gcúiseanna sin, a chur san áireamh i luach an táirgthe mhargaithe le haghaidh na tréimhse tagartha 12 mhí ina ndéanfar an íocaíocht iarbhír.”;

                        (3)

                        in Airteagal 27, cuirtear isteach mír 6 a leanas:

                           ‘6.   Féadfaidh na Ballstáit a chinneadh síneadh a chur lena straitéis náisiúnta go dtí an 31 Nollaig 2025. Tabharfaidh na Ballstáit fógra don Choimisiún i leith an chinnte maidir le síneadh.’;

                        (4)

                        in Airteagal 31, cuirtear an méid seo a leanas in ionad mhír 2:

                           ‘2.   Déanfar an caiteachas faoi na cláir oibriúcháin atá incháilithe do chabhair a theorannú do na costais a tabhaíodh iarbhír.
                           Féadfaidh na Ballstáit rátaí comhréidhe caighdeánacha, scálaí na gcostas aonaid nó cnapshuimeanna a shocrú, áfach, ach amháin le haghaidh caiteachas a bhaineann le bearta chun géarchéimeanna a chosc agus a bhainistiú.
                           Ina theannta sin, féadfaidh na Ballstáit a chinneadh rátaí comhréidhe, scálaí costas aonaid nó cnapshuimeanna caighdeánacha difreáilte a úsáid chun saintréithe ar an leibhéal réigiúnach nó áitiúil a chur san áireamh.’;

                        (5)

                        Leasaítear Airteagal 45 mar a leanas:

                                    (a)

                                    i mír 1, cuirtear isteach an fhomhír seo a leanas:
                                    “Suim chostais iompair, sórtála agus pacáistithe na dtáirgí arna dtarraingt siar le haghaidh leithdháileadh saor in aisce na dtorthaí agus na nglasraí próiseáilte dá dtagraítear in Airteagail 16 agus 17 de Rialachán Cur Chun Feidhme (AE) 2017/892 agus in Iarscríbhinní IV agus V a ghabhann leis an Rialachán sin, curtha leis an uasmhéid tacaíochta le haghaidh na dtáirgí arna dtarraingt siar ón margadh dá dtagraítear sa mhír seo agus i mír 2 den Airteagal seo, ní bheidh sí níos mó ná an meánphraghas margaidh “ón eagraíocht táirgeoirí” nó ‘ón bpróiseálaí’ ar an táirge próiseáilte lena mbaineann sna 3 bliana roimhe sin.”;

                                    (b)

                                    cuirtear an méid seo a leanas in ionad mhír 2:

                                       “2.   Is mar seo a leanas a bheidh sciar na n-aistarraingtí ón margadh i dtaca le haon táirge ar leith de chuid aon eagraíocht táirgeoirí ar leith le linn bliain ar leith:

                                                   (a)

                                                   ní rachaidh sé thar 10 % de mheánmhéid an táirgthe arna mhargú ag an eagraíocht táirgeoirí sin le linn na 3 bliana roimhe sin; agus

                                                   (b)

                                                   ar an iomlán, ní rachaidh suim na gcéatadán i gcaitheamh 3 bliana as a chéile thar 15 nuair a chuirtear an sciar arna ríomh i gcomhréir le pointe (a) le haghaidh na bliana reatha le sciartha na n-aistarraingtí ón margadh sa dá bhliain roimhe sin arna ríomh ar bhonn mhéid an táirgthe shonraigh arna mhargú ag an eagraíocht táirgeoirí sin le linn an dá bhliain roimhe sin.
                                                   Más rud é nach bhfuil faisnéis ar fáil faoi mhéid an táirgthe arna mhargú a bhaineann le haon cheann nó gach ceann de na blianta roimhe sin, úsáidfear méid an táirgthe arna mhargú lenar aithníodh an eagraíocht táirgeoirí.
                                                   Ní chuirtear san áireamh sa chion sin, áfach, méideanna na n-aistarraingtí a dhéantar a dhiúscairt ar cheann de na bealaí dá dtagraítear in Airteagal 34(4) de Rialachán (AE) Uimh. 1308/2013 nó ar aon bhealach eile atá formheasta ag na Ballstáit faoi Airteagal 46(2) den Rialachán seo.”;

                        (6)

                        in Airteagal 51, cuirtear an méid seo a leanas in ionad mhír 2:

                           “2.   Féadfaidh na Ballstáit maoiniú náisiúnta breise a dheonú chun tacú le bearta árachais buainte a thairbhíonn den chiste oibriúcháin. Ní bheidh an tacaíocht phoiblí iomlán le haghaidh árachas buainte níos mó ná 80 % de chostas na bpréimheanna árachais íoctha ag táirgeoirí i gcomhair árachas in aghaidh caillteanas, áfach.”;

                        (7)

                        in Airteagal 51a, cuirtear an méid seo a leanas in ionad mhír 3:

                           “3.   Is eagraíocht táirgeoirí aitheanta a bheidh i bhfaighteoir an chúnaimh theicniúil, is é sin grúpa táirgeoirí nó na táirgeoirí aonair, neamhchomhaltaí d’eagraíocht táirgeoirí nó dá gcomhlachais.”;

                        (8)

                        in Airteagal 57(3), cuirtear an méid seo a leanas in ionad na chéad fhomhíre:
                        “Is i bhfoirm tuarascála a bheidh an mheastóireacht sa bhliain roimh an mbliain dheireanach de chur chun feidhme na gclár oibriúcháin.”;

                        (9)

                        in Airteagal 80, scriostar míreanna 2 agus 3;

                        (10)

                        déantar Iarscríbhinní II, III agus VI a leasú i gcomhréir leis an Iarscríbhinn a ghabhann leis an Rialachán seo.

            Airteagal 2
            Teacht i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 10 Feabhra 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 347, 20.12.2013, lch. 671.

            (2)  Rialachán Tarmligthe (AE) 2017/891 ón gCoimisiún an 13 Márta 2017 lena bhforlíontar Rialachán (AE) Uimh. 1308/2013 ó Pharlaimint na hEorpa agus ón gComhairle maidir le hearnáil na dtorthaí agus na nglasraí agus earnáil na dtorthaí agus na nglasraí próiseáilte agus lena bhforlíontar Rialachán (AE) Uimh. 1306/2013 ó Pharlaimint na hEorpa agus ón gComhairle maidir le pionóis atá le cur i bhfeidhm sna hearnálacha sin agus lena leasaítear Rialachán Cur Chun Feidhme (AE) Uimh. 543/2011 ón gCoimisiún (IO L 138 25.5.2017, lch. 4).

            (3)  Rialachán ó Pharlaimint na hEorpa agus ón gComhairle an 23 Nollaig 2020 lena leagtar síos forálacha idirthréimhseacha áirithe le haghaidh tacaíocht ón gCiste Eorpach Talmhaíochta um Fhorbairt Tuaithe (CETFT) agus ón gCiste Eorpach um Ráthaíocht Talmhaíochta (CERT) sna blianta 2021 agus 2022 agus lena leasaítear Rialacháin (AE) Uimh. 1305/2013, (AE) Uimh. 1306/2013 agus (AE) Uimh. 1307/2013 a mhéid a bhaineann le hacmhainní agus le cur i bhfeidhm sna blianta 2021 agus 2022 agus Rialachán (AE) Uimh. 1308/2013 a mhéid a bhaineann le hacmhainní agus le leithdháileadh tacaíocht den sórt sin i leith na mblianta 2021 agus 2022 (IO L 437, 28.12.2020, lch. 1).

            (4)  ECA SR 23/2019 – Tuarascáil Speisialta maidir le Cobhsú ioncam na bhfeirmeoirí: sraith chuimsitheach uirlisí, ach ní mór dul i ngleic le glacadh íseal ionstraimí agus le róchúiteamh – https://www.eca.europa.eu/en/Pages/DocItem.aspx?did=52395

            (5)  Rialachán Cur Chun Feidhme (AE) 2017/892 ón gCoimisiún an 13 Márta 2017 lena leagtar síos rialacha maidir le cur i bhfeidhm Rialachán (AE) Uimh. 1308/2013 ó Pharlaimint na hEorpa agus ón gComhairle maidir le hearnáil na dtorthaí agus na nglasraí agus earnáil na dtorthaí agus na nglasraí próiseáilte (IO L 138, 25.5.2017, lch. 57).

            (6)  Rialachán Cur Chun Feidhme (AE) 2017/1185 ón gCoimisiún an 20 Aibreán 2017 lena leagtar síos rialacha maidir le cur i bhfeidhm Rialacháin (AE) Uimh. 1307/2013 agus (AE) Uimh. 1308/2013 ó Pharlaimint na hEorpa agus ón gComhairle maidir le fógraí a thabhairt don Choimisiún i dtaca le faisnéis agus doiciméid agus lena leasaítear agus lena n-aisghairtear roinnt Rialachán ón gCoimisiún (IO L 171, 4.7.2017, lch. 113).

            IARSCRÍBHINN
            Leasaítear Iarscríbhinní II, III, agus VI a ghabhann le Rialachán Tarmligthe (AE) 2017/891 mar a leanas:

                        (1)

                        in Iarscríbhinn II, cuirtear an méid seo a leanas in ionad phointe 19:

                                    “19.

                                    Infheistíochtaí nó cineálacha gníomhaíochtaí comhchosúla nach bhfuil ar ghabháltais agus/nó áitribh na heagraíochta táirgeoirí, an chomhlachais eagraíochtaí táirgeoirí, ná a gcomhaltaí ar táirgeoirí iad nó fochuideachta nó eintiteas laistigh de shlabhra fochuideachtaí sa chás dá dtagraítear in Airteagal 22(8).”;

                        (2)

                        leasaítear Iarscríbhinn III mar a leanas:

                                    (a)

                                    i bpointe 1, cuirtear an méid seo a leanas in ionad na míre deireanaí:
                                    “Le haghaidh gach catagóir de chostais incháilithe dá dtagraítear sa chéad mhír, chun costais bhreise a ríomh i gcomparáid le gnáthchostais, féadfaidh na Ballstáit rátaí comhréidhe caighdeánacha, scálaí caighdeánacha na gcostas aonaid nó cnapshuimeanna a shocrú.”;

                                    (b)

                                    cuirtear an méid seo a leanas in ionad phointe 3:

                                                “3.

                                                Costais cruinnithe agus cláir oiliúna nuair a bhaineann siad leis na cláir oibriúcháin, lena n-áirítear liúntais laethúla, costais taistil agus lóistín.”;

                        (3)

                        Cuirtear an méid seo a leanas in ionad Iarscríbhinn VI:

                              “IARSCRÍBHINN VI
                              Fógra an phraghais dá dtagraítear in Airteagal 55(1)

                                          Táirge

                                          Tíopa/cineál

                                          Léiriú/méid

                                          Margaí Ionadaíocha

                                          Trátaí

                                          Cruinn

                                          Méid 47-102 mm, ar an mórchóir, i bpacáistí 5 nó 6 kg

                                          An Bheilg
                                          An Bhulgáir
                                          An Ghearmáin
                                          An Ghréig
                                          An Spáinn
                                          An Fhrainc
                                          An Iodáil
                                          An Ungáir
                                          An Ísiltír
                                          An Pholainn
                                          An Phortaingéil
                                          An Rómáin

                                          Triopall

                                          Triopaill de gach cineál má tá meánmhéid 47 mm nó níos mó ná 47 mm ag gach tráta aonair, i bpacáistí 5 nó 6 kg

                                          Speisialta/Silíní

                                          Trátaí scaoilte nó triopall trátaí, trátaí speisialta, má tá meánmhéid na dtrátaí aonair níos lú na 47 mm (40 mm i gcás trátaí silíní), i bpacáistí thart ar 250-500 g

                                          Aibreoga

                                          Gach tíopa agus cineál

                                          Méid 45-50 mm
                                          Tráidirí nó pacáistí thart ar 6-10 kg

                                          An Bhulgáir
                                          An Ghréig
                                          An Spáinn
                                          An Fhrainc
                                          An Iodáil
                                          An Ungáir

                                          Neachtairíní

                                          Bia geal

                                          Méid A/B
                                          Tráidirí nó pacáistí thart ar 6-10 kg

                                          An Ghréig
                                          An Spáinn
                                          An Fhrainc
                                          An Iodáil

                                          Bia buí

                                          Méid A/B
                                          Tráidirí nó pacáistí thart ar 6-10 kg

                                          Péitseoga

                                          Bia geal

                                          Méid A/B
                                          Tráidirí nó pacáistí thart ar 6-10 kg

                                          An Ghréig
                                          An Spáinn
                                          An Fhrainc
                                          An Iodáil
                                          An Ungáir
                                          An Phortaingéil

                                          Bia buí

                                          Méid A/B
                                          Tráidirí nó pacáistí thart ar 6-10 kg

                                          Fíonchaora boird

                                          Gach tíopa agus cineál le síolta

                                          Tráidirí nó pacáistí 1 kg
                                          Tráidirí nó pacáistí 1 kg

                                          An Ghréig
                                          An Spáinn
                                          An Fhrainc
                                          An Iodáil
                                          An Ungáir
                                          An Phortaingéil

                                          Gach tíopa agus cineál gan síolta

                                          Piorraí

                                          Blanquilla

                                          Méid 55/60, pacáistí thart ar 5-10 kg

                                          An Bheilg
                                          An Ghréig
                                          An Spáinn
                                          An Fhrainc
                                          An Iodáil
                                          An Ungáir
                                          An Ísiltír
                                          An Pholainn
                                          An Phortaingéil

                                          Conference

                                          Méid 60/65+, pacáistí thart ar 5-10 kg

                                          Williams

                                          Méid 65+/75+, pacáistí thart ar 5-10 kg

                                          Rocha

                                          Abbé Fétel

                                          Méid 70/75, pacáistí thart ar 5-10 kg

                                          Kaiser

                                          Doyenné du Comice

                                          Méid 75/90, pacáistí thart ar 5-10 kg

                                          Úlla

                                          Braeburn

                                          Méid 65/80, pacáistí thart ar 5-20 kg

                                          An Bheilg
                                          An tSeicia
                                          An Ghearmáin
                                          An Ghréig
                                          An Spáinn
                                          An Fhrainc
                                          An Iodáil
                                          An Ungáir
                                          An Ísiltír
                                          An Ostair
                                          An Pholainn
                                          An Phortaingéil
                                          An Rómáin

                                          Cox orange
                                          Elstar
                                          Gala
                                          Golden delicious

                                             Jonagold (nó Jonagored)
                                          Idared
                                          Fuji

                                          Shampion

                                          Granny smith

                                             Red delicious agus cineálacha dearga eile
                                          Boskoop

                                          Satsúmaí

                                          Gach cineál

                                          Méideanna 1-X -3, pacáistí thart ar 10-20 kg

                                          An Spáinn

                                          Líomóidí

                                          Gach cineál

                                          Méideanna 3-4, pacáistí thart ar 10-20 kg

                                          An Ghréig
                                          An Spáinn
                                          An Iodáil

                                          Cleimintíní

                                          Gach cineál

                                          Méideanna 1-X -3, pacáistí thart ar 10-20 kg

                                          An Ghréig
                                          An Spáinn
                                          An Iodáil

                                          Mandairíní

                                          Gach cineál

                                          Méideanna 1 – 2, pacáistí thart ar 10-20 kg

                                          An Ghréig
                                          An Spáinn
                                          An Iodáil
                                          An Phortaingéil

                                          Oráistí

                                          Salustiana
                                          Navelinas
                                          Navelate

                                          Méid 3-6, pacáistí thart ar 10-20 kg

                                          An Ghréig
                                          An Spáinn
                                          An Iodáil
                                          An Phortaingéil

                                          Lanelate
                                          Valencia late

                                          Tarocco

                                          Navel

                                          Cóiliseacha

                                          Gach tíopa agus cineál

                                          Méid 16-20 cm

                                          An Ghearmáin
                                          An Spáinn
                                          An Fhrainc
                                          An Iodáil
                                          An Pholainn

                                          Ubhthorthaí

                                          Gach tíopa agus cineál

                                          Méid 40+/70+

                                          An Spáinn
                                          An Iodáil
                                          An Rómáin

                                          Mealbhacáin uisce

                                          Gach tíopa agus cineál

                                          Gnáthchaighdeáin sa mhargadh ionadaíoch

                                          An Ghréig
                                          An Spáinn
                                          An Iodáil
                                          An Ungáir
                                          An Rómáin

                                          Mealbhacáin

                                          Gach tíopa agus cineál

                                          Gnáthchaighdeáin sa mhargadh ionadaíoch

                                          An Ghréig
                                          An Spáinn
                                          An Fhrainc
                                          An Iodáil

                        ”


title: Rialachán Tarmligthe (AE) 2021/841 ón gCoimisiún an 19 Feabhra 2021 lena leasaítear Rialachán Tarmligthe (AE) Uimh. 640/2014 a mhéid a bhaineann leis na rialacha maidir le neamhchomhlíontachtaí i ndáil leis an gcóras chun ainmhithe buaibheacha, ainmhithe de chineál caorach agus ainmhithe de chineál gabhair a shainaithint agus a chlárú agus maidir le leibhéal na bpionós riaracháin a ríomh i ndáil le hainmhithe arna ndearbhú faoi scéimeanna cabhrach ainmhithe nó faoi bhearta tacaíochta a bhaineann le hainmhithe

text:
                  27.5.2021

                  GA

                  Iris Oifigiúil an Aontais Eorpaigh

                  L 186/12

         RIALACHÁN TARMLIGTHE (AE) 2021/841 ÓN gCOIMISIÚN
         an 19 Feabhra 2021
         lena leasaítear Rialachán Tarmligthe (AE) Uimh. 640/2014 a mhéid a bhaineann leis na rialacha maidir le neamhchomhlíontachtaí i ndáil leis an gcóras chun ainmhithe buaibheacha, ainmhithe de chineál caorach agus ainmhithe de chineál gabhair a shainaithint agus a chlárú agus maidir le leibhéal na bpionós riaracháin a ríomh i ndáil le hainmhithe arna ndearbhú faoi scéimeanna cabhrach ainmhithe nó faoi bhearta tacaíochta a bhaineann le hainmhithe
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 1306/2013 ó Pharlaimint na hEorpa agus ón gComhairle an 17 Nollaig 2013 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n-aisghairtear Rialacháin (CEE) Uimh. 352/78, (CE) Uimh. 165/94, (CE) Uimh. 2799/98, (CE) Uimh. 814/2000, (CE) Uimh. 1290/2005 agus (CE) Uimh. 485/2008 (1) ón gComhairle, agus go háirithe Airteagail 63(4), 64(6) agus 77(7) de,
         De bharr an mhéid seo a leanas:

                     (1)

                     In Airteagal 30 de Rialachán Tarmligthe (AE) Uimh. 640/2014 (2) ón gCoimisiún tá rialacha chun líon na n-ainmhithe cinntithe a bhunú chun críocha na tacaíochta cúpláilte deonaí bunaithe ar iarratais ar chabhair beostoic faoi scéimeanna cabhrach ainmhithe nó faoi thacaíocht forbairt tuaithe atá bunaithe ar éilimh íocaíochta faoi bhearta tacaíochta a bhaineann le hainmhithe. Go háirithe, leagtar amach ann rialacha le haghaidh cásanna neamhchomhlíontachta maidir leis an gcóras chun ainmhithe buaibheacha agus ainmhithe de chineál caorach agus ainmhithe de chineál gabhair a shainaithint agus a chlárú. Foráiltear le Rialachán (CE) Uimh. 21/2004 ón gComhairle (3) go mbunóidh na Ballstáit córas chun ainmhithe de chineál caorach agus ainmhithe de chineál gabhair a shainaithint agus a chlárú. Ós rud é go bhfuil ceanglais sa chóras sainaitheanta agus clárúcháin sin atá cosúil leis na ceanglais atá sa chóras sainaitheanta agus clárúcháin le haghaidh ainmhithe buaibheacha mar a leagtar síos i Rialachán (CE) Uimh. 1760/2000 ó Pharlaimint na hEorpa agus ón gComhairle (4), is iomchuí na rialacha a ailíniú chun neamhchomhlíontachtaí a bhaineann le córas sainaitheanta agus clárúcháin na dtrí chatagóir ainmhithe sin a chur san áireamh. Sa chomhthéacs sin, is iomchuí tagairt do “mhodh sainaitheantais” a chur in ionad na tagartha do “chlibeanna cluaise” i gcomhréir leis an dá Rialachán sin.

                     (2)

                     Agus forás an chórais chomhtháite riaracháin agus rialúcháin á chur san áireamh agus ar mhaithe le simpliú, is iomchuí oiriúnú a dhéanamh ar na pionóis riaracháin i leith scéimeanna cabhrach ainmhithe agus bearta tacaíochta a bhaineann le hainmhithe a leagtar síos in Airteagal 31 de Rialachán Tarmligthe (AE) Uimh. 640/2014 trí suas le trí ainmhí a chinntear a bheith neamhchinntithe a dhíolmhú ó chur i bhfeidhm pionós riaracháin, a fhad is gur féidir iad a shainaithint ina n-aonar trí bhíthin doiciméid sainaitheantais nó tacaíochta, agus trí choigeartú a dhéanamh ar leibhéal na bpionós atá le cur i bhfeidhm más rud é go meastar go bhfuil níos mó ná trí ainmhí neamhchinntithe.

                     (3)

                     I gcomhréir le hAirteagal 53(4) de Rialachán Tarmligthe (AE) Uimh. 639/2014 ón gCoimisiún (5), i gcás ina mbaineann an beart tacaíochta cúpláilte le hainmhithe buaibheacha agus/nó le caoirigh agus le gabhair, ní mór do na Ballstáit na ceanglais maidir le hainmhithe a shainaithint agus a chlárú dá bhforáiltear i Rialachán (CE) Uimh. 1760/2000 nó i Rialachán (CE) Uimh. 21/2004 faoi seach, a shainiú mar choinníoll incháilitheachta don tacaíocht. Ina theannta sin, i gcomhréir leis na Rialacháin sin, maidir le teagmhais a bhaineann le hainmhithe amhail breith, bás agus gluaiseacht, tabharfar fógra fúthu sa bhunachar sonraí ríomhairithe laistigh de theorainneacha ama áirithe. Is mar neamhchomhlíontacht a mheastar mainneachtain cloí leis na teorainneacha ama sin i leith an ainmhí lena mbaineann. Chun comhréireacht a áirithiú, áfach, agus gan dochar do choinníollacha incháilitheachta a shocróidh an Ballstát, ba cheart a mheas go bhfuil ainmhithe buaibheacha, ainmhithe de chineál caorach agus ainmhithe de chineál gabhair incháilithe le haghaidh cabhrach nó tacaíochta gan pionóis riaracháin a chur i bhfeidhm fad is a tugadh fógra déanach maidir le teagmhas a bhaineann le hainmhí roimh thús na tréimhse coinneála nó roimh dháta tagartha ar leith, mar atá leagtha síos ag an mBallstát i gcomhréir le hAirteagal 53(4) de Rialachán Tarmligthe (AE) Uimh. 639/2014.

                     (4)

                     Ar mhaithe le soiléireacht agus le simpliú, ba cheart foclaíocht Airteagal 31(3) de Rialachán Tarmligthe (AE) Uimh. 640/2014 a ailíniú idir an córas atá bunaithe ar éilimh agus an córas gan éilimh.

                     (5)

                     Ba cheart, dá bhrí sin, Rialachán Tarmligthe (AE) Uimh. 640/2014 a leasú dá réir sin.

                     (6)

                     Ionas go mbeidh a ndóthain ama ag na Ballstáit a gcórais a choigeartú chun na rialacha leasaithe a chur chun feidhme, ba cheart feidhm a bheith ag an Rialachán seo maidir le hiarratais ar chabhair, iarratais ar thacaíocht agus éilimh ar íocaíocht a chuirtear isteach le haghaidh blianta éilimh nó tréimhsí préimhe ón 1 Eanáir 2021 amach,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Rialachán Tarmligthe (AE) Uimh. 640/2014 mar a leanas:

                        (1)

                        Leasaítear Airteagal 30 mar a leanas:

                                    (a)

                                    cuirtear an méid seo a leanas in ionad mhír 4:

                                       “4.   Má aimsítear cásanna neamhchomhlíontachta maidir leis an gcóras chun ainmhithe buaibheacha, ainmhithe de chineál caorach agus ainmhithe de chineál gabhair a shainaithint agus a chlárú, beidh feidhm ag an méid seo a leanas:

                                                   (a)

                                                   measfar ainmhí buaibheach atá ar an ngabháltas agus a chaill ceann den dá mhodh sainaitheantais a bheith cinntithe ar choinníoll go sainaithneofar go soiléir agus go haonarach é trí na gnéithe eile den chóras chun ainmhithe buaibheacha a shainaithint agus a chlárú dá dtagraítear i bpointí (b), (c) agus (d) d’Airteagal 3(1) de Rialachán (CE) Uimh. 1760/2000;

                                                   (b)

                                                   maidir le hainmhí de chineál caorach nó de chineál gabhair atá ar an ngabháltas agus a chaill ceann den dá mhodh sainaitheantais, measfar é a bheith cinntithe ar choinníoll gur féidir an t-ainmhí a shainaithint fós tríd an gcéad mhodh sainaitheantais i gcomhréir le hAirteagal 4(2)(a) de Rialachán (CE) Uimh. 21/2004 agus ar choinníoll go gcomhlíontar ceanglais uile an chórais chun ainmhithe de chineál caorach agus de chineál gabhair a shainaithint agus a chlárú;

                                                   (c)

                                                   i gcás ina bhfuil dhá mhodh sainaitheantais caillte ag ainmhí buaibheach amháin, ainmhí de chineál caorach nó ainmhí de chineál gabhair atá ar an ngabháltas, measfar é a bheith cinnte ar choinníoll gur féidir an t-ainmhí a shainaithint go haonarach tríd an gclár, leis an bpas ainmhithe, i gcás inarb ábhartha, leis an mbunachar sonraí nó le modh eile a leagtar síos i Rialachán (CE) Uimh. 1760/2000 nó i Rialachán (CE) Uimh. 21/2004, faoi seach, agus ar choinníoll gur féidir leis an gcoimeádaí ainmhithe fianaise a sholáthar go ndearna sé beart cheana chun an cás a leigheas roimh an bhfógra maidir leis an tseiceáil ar an láthair;

                                                   (d)

                                                   i gcás ina mbaineann na neamhchomhlíontachtaí a aimsíodh le hiontrálacha míchearta sa chlár, leis na pasanna ainmhithe nó leis an mbunachar sonraí ríomhairithe le haghaidh ainmhithe, ach nach bhfuil siad ábhartha i dtaca le fíorú na hurraime do na coinníollacha incháilitheachta, seachas an méid dá dtagraítear in Airteagal 53(4) de Rialachán Tarmligthe (AE) Uimh. 639/2014 faoin scéim cabhrach nó beart tacaíochta lena mbaineann, ní mheasfar nach cinntithe an t-ainmhí lena mbaineann ach amháin má aimsítear na hiontrálacha míchearta sin le linn dhá sheiceáil ar a laghad laistigh de thréimhse 24 mhí. I ngach cás eile, measfar nach cinntithe iad na hainmhithe lena mbaineann tar éis an chéad chinnidh;

                                                   (e)

                                                   i gcás ina mbaineann na neamhchomhlíonachtaí a aimsíodh le fógraí déanacha faoi theagmhais a bhaineann le hainmhithe sa bhunachar sonraí ríomhairithe, measfar an t-ainmhí lena mbaineann a bheith cinntithe más rud é gur roimh thús na tréimhse coinneála nó roimh an dáta tagartha arna bhunú i gcomhréir le hAirteagal 53(4) de Rialachán Tarmligthe (AE) Uimh. 639/2014 a tugadh an fógra.

                                             Féadfar na hiontrálacha sa chóras chun ainmhithe buaibheacha, ainmhithe de chineál caorach agus ainmhithe de chineál gabhair a shainaithint agus a chlárú, agus fógraí sa chóras sin, a choigeartú tráth ar bith i gcás earráidí follasacha arna n-aithint ag an údarás inniúil.”;

                                    (b)

                                    scriostar mír 5;

                        (2)

                        Cuirtear an méid seo a leanas in ionad Airteagal 31:

                           “Airteagal 31
                           Pionóis riaracháin i leith ainmhithe faoi na scéimeanna cabhrach ainmhithe nó faoi bhearta tacaíochta a bhaineann le hainmhithe

                              1.   Maidir le méid iomlán na cabhrach nó na tacaíochta a bhfuil an tairbhí ina theideal faoi scéim cabhrach ainmhithe nó beart tacaíochta a bhaineann le hainmhithe nó cineál oibríochta faoin mbeart tacaíochta sin le haghaidh na bliana éilimh lena mbaineann, íocfar é bunaithe ar an líon ainmhithe a bheidh cinntithe i gcomhréir le hAirteagal 30(3), tar éis na seiceálacha riaracháin nó na seiceálacha ar an láthair, ar choinníoll:

                                          (a)

                                          nach gcinntear níos mó ná trí ainmhí a bheith neamhchinntithe, agus

                                          (b)

                                          gur féidir ainmhithe neamhchinntithe a shainaithint go haonarach trí aon mhodh a leagtar síos i Rialachán (CE) Uimh. 1760/2000 nó i Rialachán (CE) Uimh. 21/2004.

                              2.   Má tá níos mó ná trí ainmhí neamhchinntithe, laghdófar méid iomlán na cabhrach nó na tacaíochta a bhfuil an tairbhí ina theideal faoin scéim cabhrach nó beart tacaíochta nó faoi chineál oibríochta faoin mbeart tacaíochta sin dá dtagraítear i mír 1 le haghaidh na bliana éilimh lena mbaineann:

                                          (a)

                                          faoin gcéatadán a bheidh le socrú i gcomhréir le mír 3, mura mó ná 20 % é;

                                          (b)

                                          faoi dhá oiread an chéatadáin a bheidh le socrú i gcomhréir le mír 3, más mó ná 20 % ach nach mó ná 30 % é.

                                    Más mó ná 30 % an céatadán a shocrófar i gcomhréir le mír 3, ní dheonófar aon chabhair ná tacaíocht a mbeadh an tairbhí ina teideal de bhun Airteagal 30(3) faoin scéim cabhrach nó beart tacaíochta nó faoi chineál oibríochta faoin mbeart tacaíochta sin le haghaidh na bliana éilimh lena mbaineann.
                              Más mó ná 50 % an céatadán a shocrófar i gcomhréir le mír 3, ní dheonófar aon chabhair ná tacaíocht a mbeadh an tairbhí ina teideal de bhun Airteagal 30(3) faoin scéim cabhrach nó beart tacaíochta nó faoi chineál oibríochta faoin mbeart tacaíochta sin le haghaidh na bliana éilimh lena mbaineann. Thairis sin, beidh an tairbhí faoi réir pionós breise a bheidh comhionann le méid a chomhfhreagraíonn don difear idir an líon ainmhithe a dhearbhaítear agus an líon ainmhithe atá cinntithe i gcomhréir le hAirteagal 30(3). Mura féidir an méid sin a fhritháireamh go hiomlán le linn na 3 bliana féilire tar éis na bliana féilire ina n-aimsítear an cás, i gcomhréir le hAirteagal 28 de Rialachán Cur Chun Feidhme (AE) Uimh. 908/2014, cuirfear an t-iarmhéid atá gan íoc ar ceal.
                              Maidir le speicis seachas na speicis dá dtagraítear in Airteagal 30(4) den Rialachán seo, féadfaidh na Ballstáit cinneadh a dhéanamh líon ainmhithe a chinneadh nach é an tairseach trí ainmhí dá bhforáiltear i míreanna 1 agus 2 den Airteagal seo é. Agus an líon sin á chinneadh ag na Ballstáit, áiritheoidh siad go bhfuil sé coibhéiseach ó thaobh substainte leis an tairseach sin, trí inter alia na haonaid beostoic agus/nó méid na cabhrach nó na tacaíochta a deonaíodh a chur san áireamh.

                              3.   Chun na céatadáin dá dtagraítear i mír 2 a shocrú, déanfar líon na n-ainmhithe faoi scéim chabhrach nó beart tacaíochta nó faoi chineál oibríochta a chinntear a bheith neamhchinntithe a roinnt ar líon na n-ainmhithe atá cinntithe don scéim cabhrach sin nó beart tacaíochta sin nó cineál oibríochta sin faoin mbeart tacaíochta sin le haghaidh na bliana éilimh lena mbaineann.

                              4.   I gcás ina ríomhtar méid iomlán na cabhrach nó na tacaíochta a bhfuil an tairbhí ina theideal faoi scéim cabhrach nó beart tacaíochta nó faoi chineál oibríochta faoin mbeart tacaíochta sin le haghaidh na bliana éilimh lena mbaineann de réir líon na laethanta a mbíonn na hainmhithe a chomhlíonann na coinníollacha incháilitheachta ar an ngabháltas, ríomhfar líon na n-ainmhithe a chinntear a bheith neamhchinntithe dá dtagraítear i mír 2, de réir líon na laethanta a mbíonn na hainmhithe sin ar an ngabháltas freisin.”

            Airteagal 2
            Teacht i bhfeidhm agus cur i bhfeidhm
            Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige maidir le hiarratais ar chabhair, iarratais ar thacaíocht agus éilimh ar íocaíocht a chuirtear isteach le haghaidh blianta éilimh nó le haghaidh tréimhsí préimhe dar tús an 1 Eanáir 2021.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 19 Feabhra 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 347, 20.12.2013, lch. 549.

            (2)  Rialachán Tarmligthe (AE) Uimh. 640/2014 ón gCoimisiún an 11 Márta 2014 lena bhforlíontar Rialachán (AE) Uimh. 1306/2013 ó Pharlaimint na hEorpa agus ón gComhairle a bhaineann leis an gcóras comhtháite riaracháin agus rialúcháin agus le coinníollacha maidir le híocaíochtaí agus pionóis riaracháin is infheidhme maidir le híocaíochtaí díreacha, tacaíocht d’fhorbairt tuaithe agus tras-chomhlíonadh a dhiúltú nó a aistarraingt (IO L 181, 20.6.2014, lch. 48).

            (3)  Rialachán (CE) Uimh. 21/2004 ón gComhairle an 17 Nollaig 2003 lena mbunaítear córas chun ainmhithe de chineál caorach agus de chineál gabhair a shainaithint agus a chlárú agus lena leasaítear Rialachán (CE) Uimh. 1782/2003 agus Treoir 92/102/CEE agus Treoir 64/432/CEE (IO L 5, 9.1.2004, lch. 8).

            (4)  Rialachán (CE) Uimh. 1760/2000 ó Pharlaimint na hEorpa agus ón gComhairle an 17 Iúil 2000 lena mbunaítear córas chun ainmhithe buaibheacha a shainaithint agus a chlárú agus maidir le mairteoil agus táirgí mairteola a lipéadú agus lena n-aisghairtear Rialachán (CE) Uimh. 820/97 ón gComhairle (IO L 204, 11.8.2000, lch. 1).

            (5)  Rialachán Tarmligthe (AE) Uimh. 639/2014 ón gCoimisiún an 11 Márta 2014 lena bhforlíontar Rialachán (AE) Uimh. 1307/2013 ó Pharlaimint na hEorpa agus ón gComhairle lena mbunaítear rialacha maidir le híocaíochtaí díreacha le feirmeoirí faoi scéimeanna tacaíochta faoi chuimsiú an chomhbheartais talmhaíochta agus lena leasaítear Iarscríbhinn X a ghabhann leis an Rialachán sin (IO L 181, 20.6.2014, lch. 1).